Document ID: 31978R3180

ΚΑΝΟΝΙΣΜΟΣ (ΕΟΚ) αριθ. 3180/78 ΤΟΥ ΣΥΜΒΟΥΛΙΟΥ της 18ης Δεκεμβρίου 1978 περί τροποποιήσεως της αξίας της λογιστικής μονάδος που χρησιμοποιείται από το Ευρωπαϊκό Ταμείο Νομισματικής Συνεργασίας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 907/73 του Συμβουλίου της 3ης Απριλίου 1973 περί ιδρύσεως Ευρωπαϊκού Ταμείου Νομισματικής Συνεργασίας (1), και ιδίως το άρθρο 5 τελευταία παράγραφος του καταστατικού του Ταμείου,
την πρόταση της Επιτροπής,
τη γνώμη της Νομισματικής Επιτροπής,
τη γνώμη του Διοικητικού Συμβουλίου του Ευρωπαϊκού Ταμείου Νομισματικής Συνεργασίας,
Εκτιμώντας:
ότι ο κανονισμός (ΕΟΚ) αριθ. 907/73, στο άρθρο 5 του καταστατικού του Ταμείου, ορίζει ότι οι πράξεις του σε νομίσματα των Κρατών μελών εκφράζονται σε μία ευρωπαϊκή νομισματική λογιστική μονάδα της οποίας η αξία είχε καθορισθεί σε 0,88867088 γραμμάρια καθαρού χρυσού-
ότι ο ορισμός αυτός δεν είναι πλέον σύμφωνος με τους ισχύοντες κανόνες στο διεθνές νομισματικό σύστημα-
ότι, πέραν των περιπτώσεων της αυτόματης τροποποιήσεως της αξίας της ευρωπαϊκής νομισματικής λογιστικής μονάδος, το προαναφερθέν άρθρο 5 προβλέπει στην τελευταία του παράγραφο, ότι κάθε άλλη αναπροσαρμογή αποφασίζεται ομόφωνα από το Συμβούλιο προτάσει της Επιτροπής μετά από γνώμη της Νομισματικής Επιτροπής και του Διοικητικού Συμβουλίου του Ταμείου-
ότι η σύσταση ενός νέου ευρωπαϊκού νομισματικού συστήματος, η οποία απετέλεσε αντικείμενο ψηφίσματος του Ευρωπαϊκού Συμβουλίου, το οποίο συνήλθε στις Βρυξέλλες στι 4 και 5 Δεκεμβρίου 1978, προβλέπει τη χρησιμοποίηση της Ευρωπαϊκής Νομισματικής Μονάδας που ορίζεται ως δέσμη των νομισμάτων των Κρατών μελών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Από της 1ης Ιανουαρίου 1979 οι πράξεις του Ταμείου εκφράζονται σε λογιστική μονάδα καλουμένη "Ευρωπαϊκή Νομισματική Μονάδα" που ορίζεται από το άθροισμα των ακολούθων ποσών των νομισμάτων των Κρατών μελών:
0,828 γερμανικό μάρκο, 0,0885 λίρα στερλίνα, 1,15 γαλλικό φράγκο, 109 λιρέττες, 0,286 φλορίνι, 3,66 βελγικά φράγκα, 0,14 φράγκο Λουξεμβούργου, 0,217 δανική κορώνα, 0,00759 ιρλανδική λίρα.
Άρθρο 2
Το Συμβούλιο αποφασίζοντας ομόφωνα προτάσει της Επιτροπής, μετά από γνώμη της Νομισματικής Επιτροπής και του Διοικητικού Συμβουλίου του Ταμείου, καθορίζει τις προϋποθέσεις βάσει των οποίων μπορεί να τροποποιηθεί η σύνθεση της ΕΝΜ.
Άρθρο 3
Η ισχύς του παρόντος κανονισμού αρχίζει από την 1η Ιανουαρίου 1979.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 18 Δεκεμβρίου 1978.

Labels: 2